


МОТИВИ
към проект на Етични правила за прозрачност при осъществяване на представителство на интереси в Община Кнежа

         I. Причини, налагащи приемането на настоящите Етични правила.
          Проектът на Етични правила урежда вътрешния ред в Община Кнежа за заявяване, организиране, провеждане, документиране, вписване в календар и публикуване на лични срещи с представители на интереси, когато срещите са свързани с изработването на проекти на нормативни актове и общи административни актове от компетентността на администрацията.
          Приемането на Етичните правила е обосновано от необходимостта в Община Кнежа да бъде въведен ясен и еднакъв ред за взаимодействие между органите и длъжностните лица от администрацията и представителите на интереси при обсъждане на проекти на актове и въпроси от обществено значение.
           Законът за прозрачност при представителство на интереси въвежда принципите, при които следва да се осъществява взаимодействието между органите по чл.5 и представителите на интереси – прозрачност на контактите с представителите на публичната власт, равнопоставен достъп на всички физически, юридически лица и организации, публичност, законност, почтеност, добросъвестност, безпристрастност, отчетност, лоялност, отговорност, обществен дълг и откритост. Замисълът, който е поставен, предвижда, че всички граждани, юридически лица и организации имат право на ефективно участие до информацията, свързана с вземането на решения по общи и нормативни административни актове, респ. актове свързани с вземането на публични решения, а задължение на администрацията е да регламентира редът за провеждане на лични срещи с представителите на интереси. Кметът на общината и кметовете на кметства са посочени в чл.5, т.5 от посочения по-горе закон като органи, при които се осъществява представителство на интереси. За тази цел, Община Кнежа се стреми да  създаде вътрешна организация за заявяване на лични срещи, както и изискуемият минимум от данни, които заявителят следва да предостави. Освен това е необходимо да бъде извършена предварителна проверка дали заявената среща попада в обхвата на Закона за прозрачност при представителство на интереси, както и целият процес да бъде протоколиран от оправомощените от кмета длъжностни лица и да бъде публикуван в календара на интернет страницата на администрацията.
             Липсата на уеднаквена практика по прилагане на Закона за прозрачност при представителство на интереси, би довела до разнопосочност на административната практика, липса на проследимост и неефективност на целевия модел.
             Допълнителен мотив за приемане на настоящите Етични правила е спазване на изброените по-горе принципи, които са заложени като стандарти за поведение на служителите в администрацията при взаимодействието им с граждани и организации.

           II. Цели, които се поставят.
           С приемането на Етичните правила, се преследват няколко цели:
           1. Въвеждане на проследим ред за заявяване, организиране и провеждане на лични срещи с представителите на интереси в Община Кнежа.
           2.  Прозрачност при контактите между органите и длъжностните лица от администрацията и представителите на интереси, когато тези контакти са пряко свързани с обсъждане, изготвяне или изменение на нормативни или общи административни актове.
          3.  Гаранция за отчетност и проследимост чрез задължително документиране на всяка среща от заявяването й до крайния резултат.
          4. Възможност за равен достъп до информация за всички физически, юридически лица и организации относно процеса за прозрачност при представителство на интереси.
          5. Предотвратяване на недобросъвестно влияние върху процеса на приемане на решения.
          6. Съответствие с изискванията на Закона за прозрачност при представителство на интереси за поддържане на календара за срещи и връзката му с Регистъра за прозрачност, администриран от Сметната палата.
          7. Утвърждаване на общественото доверие на граждани, юридически лица и организации към органите на местното самоуправление и администрацията.
          8. Обработване на цялостния процес съгласно приложимото законодателство за защита на личните данни.

            III. Финансови и други средства, които са необходими за прилагането
             За прилагането на настоящите Етични правила не се предвиждат допълнителни финансови разходи. Община Кнежа разполага с необходимата административна и кадрова структура, която да обезпечи цялостният процес по прилагането им.

             IV. Очаквани резултати от прилагането им
              1. Ясна нормативна готовност на органите и длъжностните лица от състава на администрацията на Община Кнежа за прилагане на Закона за прозрачност при представителство на интереси и процесите, които регламентира той.
             2. Добре развита административна процедура от заявяването на лична среща до окончателния резултат по въпроси, свързани с нормативни и общи административни актове.
             3. Равен достъп на всички заинтересовани лица – физически, юридически и организации, като напълно се елиминира възможността за неформални и непроследими контакти.
             4.  Публичност относно процеса на вземане на решение за изготвяне на актове с обществено значение.
             5.  По-лесен достъп до обществена информация.
             6. Утвърждаване на доверието в органите на местното самоуправление и администрацията чрез прилагане на принципите за откритост, прозрачност, добросъвестност, отчетност, почтеност и равнопоставеност.

            Не се предвижда въвеждане на такси или нови финансови задължения за гражданите, юридическите лица и организациите, нито създаване на нови административни звена. 

               V.  Анализ на съответствие с правото на Европейския съюз

            Настоящата уредба регламентира процеса по вътрешна организация на Община Кнежа при взаимодействието между органите на местното самоуправление и администрацията, от една страна, и физически, юридически лица и организации, от друга страна. Проектът възпроизвежда, освен това, принципите за публично управление и тези на администрацията. Организацията на процеса е съобразена изцяло с националната правна рамка относно прозрачността при представителство на интереси, достъпа до обществена информация, публичността на дейността на администрацията и защитата на личните данни. 
           Проектът не противоречи на правото на Европейския съюз, не създава ограничения пред свободното движение на хора, стоки и услуги и не създава дискриминационни изисквания към физически, юридически лица и организации. Уредбата има организационен и етичен характер и цели повишаване на отчетността при взаимодействие между органите на местното самоуправление и администрацията, от една страна, и представителите на интереси, от друга страна.

              VI.  Съответствие с принципите на Закона за нормативните актове
              Съгласно разпоредбата на чл.26, ал.1 от Закона за нормативните актове /ЗНА/, проектът цели хармонично цяло между:
              1. Необходимост – предвид законовия текст на § 5 от Преходните и заключителни разпоредби на Закона за прозрачност при представителство на интереси, администрациите са длъжни да създадат Етични правила, като регламентират реда за лични срещи между органите на местното самоуправление и длъжностните лица от администрацията, от една страна, и представителите на интереси, от друга страна;
             2.  Обоснованост – настоящият проект урежда процеса по конкретни обществени отношения, касаещи подготовката и приемането на нормативни и общи административни актове;
            3.  Предвидимост – създават се ясни правила по цялостния процес от заявяване на лична среща до публикуването й в календара за срещите с представители на интереси;
           4.  Откритост – календарът се публикува на официалната интернет страница на администрацията;
           5. Съгласуваност – проектът е изготвен в синхрон  със Закон за прозрачност при представителство на интереси, Закон за администрацията, Закон за местното самоуправление и местната администрация, Наредба № Н-1 от 8 юли 2026 г. за Регистъра за прозрачност и Кодексът за поведение на служителите в държавната администрация.
           6.  Субсидиарност – проектът на етични правила не противоречи на акт с по-висока степен, а цели да уреди въпроси от вътрешната организация на администрацията, които се регламентират на местно ниво;
         7.  Пропорционалност – регламентирането се ограничава до необходимото при спазване на всички описани по-горе принципи;
          8.  Стабилност – цели се създаване на трайна процедура при осъществяване на срещи с представители на интереси.
          Проектът на Етичните правила не съдържа разпоредби, свързани с въвеждането на регулаторни режими.  Предложените правила не ограничават правото на гражданите да подават жалби, сигнали, предложения или да поставят въпроси от личен характер.



